**KLAIPĖDOS MIESTO SAVIVALDYBĖS TARYBA**

**MIESTO PLĖTROS IR STRATEGINIO PLANAVIMO KOMITETas**

**POSĖDŽIO PROTOKOLAS**

2022-03-09 Nr. TAR-25

Posėdis vyksta 2022-03-07 (nuotoliniu būdu). Posėdžio pradžia 15.00 val.

Posėdžio pirmininkas – Andrius Petraitis.

Posėdžio sekretorė – Aldutė Meniakina.

Posėdyje dalyvauja komiteto nariai: Viktor Senčila, Vidmantas Plečkaitis, Elida Mantulova. Nedalyvauja - Judita Simonavičiūtė, Vidmantas Dambrauskas, Alina Velykienė.

Posėdyje dalyvauja Savivaldybės administracijos darbuotojai: l.e.p. strateginio planavimo skyriaus vedėja S. Kačerauskaitė, Turto skyriaus vedėjas E. Simokaitis, Savivaldybės administracijos vyr. ekonomistė R. Ališauskė, Projektų skyriaus vedėja E. Jurkevičienė, Statybos ir infrastruktūros plėtros skyriaus vedėjas V. Švedas, vyr. patarėjas D. Petrolevičius.

Kiti dalyvavusieji: BĮ „ Klaipėdos paplūdimiai“ vadovas O. Marinič, AB „ Klaipėdos energija“ vadovas A. Katinas, Klaipėdos mokslų ir technologijų parko atstovas A. Sutnikas, Dangės bendruomenės atstovė L. Kuzmičiūtė.

Darbotvarkė patvirtinta(bendru sutarimu).

1.Dėl pritarimo projekto „Žvejybos produktų iškrovimo vietos prie pilies tilto Klaipėdoje įrengimas“ įgyvendinimui. Pranešėja E. Jurkevičienė.

2. Dėl Klaipėdos miesto savivaldybės infrastruktūros plėtros rėmimo programos 2021 metų lėšų panaudojimo ataskaitos patvirtinimo. Pranešėja S. Kačerauskaitė.

3. Dėl Klaipėdos miesto savivaldybės tarybos 2020 m. liepos 30 d. sprendimo Nr. T2-194 „Dėl gyventojų iniciatyvų, skirtų gyvenamajai aplinkai gerinti, projektų idėjų atrankos ir finansavimo tvarkos aprašo patvirtinimo“ pakeitimo. Pranešėjas D. Petrolevičius.

4. Dėl turto perdavimo pagal turto patikėjimo sutartį AB „Klaipėdos energija“. Pranešėjas E. Simokaitis.

1. SVARSTYTA. Pritarimas projekto „Žvejybos produktų iškrovimo vietos prie pilies tilto Klaipėdoje įrengimas“ įgyvendinimui.

Pranešėja E. Jurkevičienė sako, kad teikiamu sprendimu prašoma pritarti BĮ „Klaipėdos paplūdimiai projekto „Žvejybos produktų iškrovimo vietos prie Pilies tilto Klaipėdoje įrengimas“ paraiškos teikimui ir finansavimui gauti pagal Lietuvos žuvininkystės sektoriaus 2014-2020 metų veiksmų programos pirmojo Sąjungos prioriteto „Aplinkosaugos požiūriu tvarios, efektyviai išteklius naudojančios, inovacinės, konkurencingos ir žiniomis grindžiamos žvejybos skatinimas“ priemonę „Žvejybos uostai, iškrovimo vietos, aukcionų patalpos ir priedangos. Pažymi, kad priemonės tikslas – žuvininkystės įmonių, įskaitant mažos apimties priekrantės žvejybos laivyno, konkurencingumo ir gyvybingumo didinimas ir saugos bei darbo sąlygų gerinimas. Paraiškos teikėjas – Klaipėdos miesto savivaldybės BĮ „Klaipėdos paplūdimiai“. Informuoja, kad Projektas įgyvendinamas kartu su partneriu – priekrantės verslines ir rekreacinės žuvininkystės asociacija. Kai pareiškėjas yra savivaldybės administracija ar jos įstaiga projektui suteikiamos paramos intensyvumas gali būti iki 95 proc. visų tinkamų finansuoti projekto išlaidų. Numatoma didžiausia paramos suma vienam pagal Priemonę pateiktam projektui – 200,0 tūkst. Eur. Paramos paraiškų priėmimo etapui skiriama 400 000 eurų paramos lėšų. Projekto įgyvendinimo pabaiga negali būti vėliau nei 36 mėn. nuo paramos sutarties pasirašymo dienos. Projektas turi būti įgyvendintas iki 2023 m. rugpjūčio 31 d. Pabrėžia, jog ši Priemonė yra įtraukta į Klaipėdos miesto savivaldybės 2022-2024 metų strateginį veiklos planą, o ši vieta atitinka keliamus reikalavimus: iškrovimo vieta jau įtraukta į Jūrų vandenyse žvejojančiais laivais sugautų žvejybos produktų iškrovimo, pirminio pardavimo ir supirkimo vietų sąrašą, patvirtintą Lietuvos Respublikos žemės ūkio ministro įsakymu. Š. m. kovo mėn. miesto tarybos sprendimu krantinės patikėjimo teise bus perduotos BĮ „Klaipėdos paplūdimiai“.

O. Marinič pristato parengtą prezentaciją ir akcentuoja pagrindinius numatomus atlikti darbus, o atsižvelgiant į žvejų bendruomenės pageidavimus, žuvų iškrovimo vietos autentiškumą projektu planuojama įrengti pontoną bei gervę kraną žuvų iškrovimui.

A. Petraitis pastebi, kad kitoje upės pusėje planuojamas statyti laivas „ Sūduvis“, todėl domisi ar tai netrukdys laivavedybai.

O. Marinič patikina, kad laivavedybai tikrai netrukdys.

V. Senčila sako, kad šį projektą vertina teigiamai ir primena, jog Projekto įgyvendinimo tikslu buvo suorganizuotas susitikimas su žvejų bendruomenės atstovais, svarstytas Jūrinių ir vidaus vandenų reikalų komisijos bei Jūrinės kultūros koordinacinės taryboje, kuriuose buvo pritarta.

A. Petraitis siūlo pritarti ir balsuoti už pateiktą sprendimo projektą.

Balsavimu: už-4 ( A. Petraitis, E. Mantulova, V. Senčila, V. Plečkaitis), vienbalsiai.

NUTARTA. Pritarti sprendimo projektui.

2. SVARSTYTA. Klaipėdos miesto savivaldybės infrastruktūros plėtros rėmimo programos 2021 metų lėšų panaudojimo ataskaitos patvirtinimas.

Pranešėja S. Kačerauskaitė sako, kad šio sprendimo tikslas – patvirtinti Klaipėdos miesto savivaldybės infrastruktūros plėtros programos lėšų panaudojimo 2021 metais ataskaitą. Parengus dokumentus, gauta teigiama Klaipėdos miesto savivaldybės tarybos 2020 m. gruodžio 22 d. sprendimu Nr. T2-285 „Dėl savivaldybės infrastruktūros plėtros rėmimo programos komisijos sudėties ir darbo reglamento patvirtinimo“ patvirtintos sudėties Savivaldybės infrastruktūros plėtros rėmimo programos komisijos išvada. Pakomentuoja kokias iš Programos lėšų prioritetinės ir neprioritetinės savivaldybės infrastruktūros plėtros įmokų 2021 m. buvo numatyta finansuoti. 2021 m. Klaipėdos miesto savivaldybės infrastruktūros plėtros rėmimo programos lėšų panaudojimo ataskaitoje nurodyta, kad iš priemonės „Teatro ir Sukilėlių g. (Senamiesčio gatvės) rekonstrukcija“ įgyvendinimui 2021 m. skirtų 150,0 tūkst. programos lėšų panaudota 27,4 tūkst. Eur. Patvirtinus 2021 m. Klaipėdos miesto savivaldybės infrastruktūros plėtros rėmimo programos lėšų panaudojimo ataskaitą, bus įgyvendintos SIPĮ nuostatos.

A. Petraitis siūlo pritarti ir balsuoti už pateiktą sprendimo projektą.

Balsavimu: už-4 ( A. Petraitis, E. Mantulova, V. Senčila, V. Plečkaitis), vienbalsiai.

NUTARTA. Pritarti sprendimo projektui.

3. SVARSTYTA. Klaipėdos miesto savivaldybės tarybos 2020 m. liepos 30 d. sprendimo Nr. T2-194 „Dėl gyventojų iniciatyvų, skirtų gyvenamajai aplinkai gerinti, projektų idėjų atrankos ir finansavimo tvarkos aprašo patvirtinimo“ pakeitimas.

Pranešėjas D. Petrolevičius sako, kad šiuo sprendimo projektu siūloma pakeisti Gyventojų iniciatyvų, skirtų gyvenamajai aplinkai gerinti, projektų idėjų atrankos ir finansavimo tvarkos aprašą, patvirtintą Klaipėdos m. savivaldybės tarybos 2020 m. liepos 30 d. sprendimu Nr. T2-194 „Dėl Gyventojų iniciatyvų, skirtų gyvenamajai aplinkai gerinti, projektų idėjų atrankos ir finansavimo tvarkos aprašo patvirtinimo“ pakeičiant ir papildant tarybos sprendimo projektu tvirtinamo aprašo punktus ir papunkčius. Pristato ir pakomentuoja esminius sprendimo projektu siūlomus aprašo pakeitimus. Sako, kad patvirtinus siūlomą sprendimo projektą, bus vykdomos veiklos, skatinančios piliečių iniciatyvą Klaipėdos mieste ir aktyvinamas gyventojų dalyvavimas atnaujinant ar sukuriant viešąsias erdves. Gyventojų iniciatyvos įgyvendinamos numatant tam priemones Savivaldybės strateginiame veiklos plane bei lėšas Savivaldybės biudžete. Projektai 100 proc. finansuojami Klaipėdos miesto savivaldybės biudžeto lėšomis. Lėšų poreikis suplanuotas 2022 - 2024 m. Klaipėdos miesto savivaldybės strateginiame veiklos plane.

A. Petraitis siūlo pritarti ir balsuoti už pateiktą sprendimo projektą.

Balsavimu: už-4 ( A. Petraitis, E. Mantulova, V. Senčila, V. Plečkaitis), vienbalsiai.

L. Kuzmičiūtė išsako savo nuomonę šiuo klausimu. Siūlo nepalaikyti šio sprendimo projekto, nes jis nesuderintas ir neišdiskutuotas su bendruomene, seniūnaičiais bei bendruomenės taryba. Mano, jog darant pokyčius, reikia padaryti analizę ir aprašas turėtų būti giliau pagrįstas.

E. Mantulova siūlo L. Kuzmičiūtei pateikti savo pastabas raštu savivaldybės administracijai, kad administracija galėtų įvertinti ir pakoreguoti sprendimo projektą.

D. Petrolevičius prašo pateikti savo pastabas ir pasiūlymus el. paštu.

A. Petraitis padėkoja L. Kuzmičiūtei už iniciatyvą.

NUTARTA. Pritarti sprendimo projektui.

4. SVARSTYTA. Turto perdavimas pagal turto patikėjimo sutartį AB „Klaipėdos energija“.

Pranešėjas E. Simokaitis sako, kad šis Klaipėdos miesto savivaldybės tarybos sprendimo projektas teikiamas, siekiant AB „Klaipėdos energija“ perduoti Klaipėdos miesto savivaldybei nuosavybės teise priklausantį turtą valdyti, naudoti ir disponuoti patikėjimo teise pagal turto patikėjimo sutartį. Šiuo sprendimo projektu, turto patikėjimo sutarties pagrindu dalis perimtos įrangos yra perduodama „Klaipėdos energija“ vykdomai šilumos tiekimo funkcijai. Geoterma ir Lypkių rajoninė katilinė yra sujungtos bendrais šilumos tiekimo tinklais. AB „Klaipėdos energija“ nurodo, kad Geoterma objekte sumontuoti 3 vandens šildymo katilai, deginantys gamtines dujas. Vizualiai katilai atrodo patenkinamos būklės, todėl jie galėtų būti panaudoti kaip optimalus variantas AB „Klaipėdos energija“ Lypkių rajoninėje katilinėje. Pažymi, kad Klaipėdos m. centralizuoto šilumos tiekimo sistemoje trūksta nedidelės galios dujinių katilų, kurie galėtų patenkinti trūkstamus mažus Klaipėdos m. CŠT sistemos šilumos poreikius, atsirandančius piko valandomis.

Pabrėžia, kad turto perdavimas AB „Klaipėdos energija“ pagal turto patikėjimo sutartį sudaro galimybes įmonei vertinti ir ruošti turto jo veiklos atnaujinimui - tai yra nuodugniai vertinti dujinių katilų, šilumokaičių ir kito turto techninę būklę, rengti dokumentaciją dėl jų naudojimo, teikti paraiškas institucijoms dėl finansavimo skyrimo investicijoms į įrangos atnaujinimą.

E. Simokaitis pažymi, kad turto perdavimas įmonei valdyti pagal turto patikėjimo sutartį yra pirminis veiksmas, Klaipėdos miesto savivaldybės administracija toliau rengs dokumentus dėl šio turto perdavimo AB „Klaipėdos energija“ didinant įmonės įstatinį kapitalą. AB „Klaipėdos energija“ dalį turto naudotų šilumos gamybai bei šilumos tiekimui miesto gyventojams. AB „Klaipėdos energija“ nurodo, kad perduodamo turto vertė ir galimi amortizaciniai atskaitymai neįtakos šilumos tiekimo kainos.

A. Petraitis pastebi, kad šio sprendimo projekto tikslas yra perduoti Klaipėdos energijai katilus ir mano, jog pagrindinis akcentas turėtų būti – panaudoti mokslo tikslams.

A. Sutnikas mano, kad turto perdavimas turėtų eiti lygiagrečiai su sutartimi.

E. Simokaitis pažymi, jog lygiagrečiai rengiami abu sprendimo projektai, taip pat ir mokslui. Paaiškina, kad perdavus minėtą turtą, bus įvertinta techninė pačių gręžinių vertė, sutikrinta dokumentacija, apskaičiuota kiek reiks investicijų.

A. Katinas patikina, kad yra dedamos maksimalios pajėgos įvertinti situaciją bei svarstoma galimybė gauti finansavimą gręžinių atnaujinimui. Taip pat mano, jog reikia dėti maksimalias pastangas objekto atgaivinimui, nes kyla kuro kainos.

E. Mantulova mano, kad planuodami eiti į šio mėnesio tarybą ir su kitu sprendimo projektu - bendradarbiavimo sutartimi tarp savivaldybės ir Klaipėdos universiteto, kurioje būtų aptariamas energetikams neperduodamų gręžinių naudojimas geoterminei energijai išgauti, siūlo kitam komiteto posėdžiui pateikti šią sutartį kartu su turto perdavimu ir tuomet priimti sprendimą.

A. Petraitis pritaria tam, kad abu sprendimo projektai eitų kartu, todėl siūlo balsuoti už tai, kad klausimą atidėti kitam komiteto posėdžiui.

Balsavimu: už-3 ( V. Senčila, A. Petraitis, E. Mantulova), prieš-1 (V. Plečkaitis).

NUTARTA. Atidėti klausimą ir priimti sprendimą kitame komiteto posėdyje bei kartu pateikti bendradarbiavimo sutartį tarp savivaldybės ir Klaipėdos universiteto.

Posėdis baigėsi 16.00 val.

Posėdžio pirmininkas Andrius Petraitis

Posėdžio sekretorė Aldutė Meniakina